આપણા દેશમાં કોઈ સામાન્ય નાગરિક પર કોઈ સગીર કન્યા દુષ્કર્મનો આરોપ મૂકે તો તે નાગરિક સામે તાત્કાલિક એફઆઈઆર કરવામાં આવે છે અને તેને કસ્ટડીમાં મૂકીને ગુનાની તપાસ કરવામાં આવે છે. ઉન્નાવના કિસ્સામાં દુષ્કર્મ આચરનારો વગદાર રાજકારણી, ભાજપનો ધારાસભ્ય, દબંગ નેતા છે. નવ-નવ મહિના સુધી કાયદો તેને સ્પર્શી શક્યો નથી. ‘બેટી બચાવો – બેટી પઢાવો’ના નારાઓ લલકારતી રાજ્યની ભાજપ સરકાર તેને સતત છાવરતી રહી. ન્યાય ન મળતા પીડિતા મહિલાના પિતાએ મુખ્યમંત્રી સમક્ષ ન્યાયની ગુહાર કરી તો કહેવાતા ‘યોગી’ની પોલીસે તેના પિતાને જ કસ્ટડીમાં એવો ઢોર માર માર્યો કે મહિલાના પિતા મૃત્યુ પામ્યા. આટલી અત્યંત કમકમાટી ઉપજાવે તેવી ઘટના જાહેરમાં આવ્યા પછી પણ કહેવાતા ‘યોગી’ના પેટનું પાણી હલ્યું નહીં અને છેવટે અદાલતે દંડો ઉગામ્યો પછી જ ભાજપના ધારાસભ્ય કુલદીપસિંહ સેંગરની ધરપકડ થઈ. આ ઘટના એ ઉત્તર પ્રદેશની સરકાર અને તેના વહીવટી તંત્રની તાસીર રજૂ કરે છે.